Bashkim Jashari

Bashkim Jashari (i lindur më 15 Nëntor 1977) në fshatin Prekaz të komunës së Skënderajt, Bashkimi është gjeneral i FSK-së me tre yje, dhe shërben si Komandant i Përgjithshëm që nga data 30 nëntor 2021. Ai gjithashtu është edhe këshilltari kryesor ushtarak i Presidentit, Kryeministrit dhe Këshillit të Sigurisë së Kosovës.

Jeta e hershme
Bashkim Jashari lindi më 15 Nëntor 1977 në fshatin Prekaz i Poshtëm të Komunës së Skënderajit. Gjeneral Jashari ishte gjithmonë krah heronjve kombëtarë Hamëz e Adem Jashari, dhe shumë luftëtarëve të tjerë, të cilët qëllim kishin çlirimin e popullit të Kosovës nga dhuna dhe terrori që po i bëhej nga pushteti serb. Gjeneral Jashari është njëri nga dy të mbijetuarit e familjes së Jashari. Bashkim Jashari luftoi deri në fund duke thyer rrethimin treditorë që i ishte bërë familjes Jashari nga forcat policore – ushtarake dhe paramilitare serbe. Pas qëndresës heroike të familjes Jashari, e cila u bë simbol i lirisë dhe pavarësisë së Kosovës, në Kosovë shpërtheu luftë e ashpër, por gjeneral Jashari nuk u zmbraps asnjëherë, ai vazhdoi rrugëtimin e familjes së tij, duke inspiruar shumë djem dhe vajza që t’iu bashkohen Ushtrisë Çlirimtare të Kosovës në luftën për liri. Gjatë kohës kur ishte pjesëmarrës aktiv dhe i pandashëm i UÇK-së, shërbeu si Zëvendëskomandant i Zonës së Parë Operative, Zones së Drenicës.

Karriera Ushtarake
Gjeneral Jashari vazhdoi karrierën e tij ushtarake duke shërbyer në Trupat Mbrojtëse të Kosovës (TMK), që ishte organizatë pasardhëse e Ushtrisë Çlirimtare të Kosovës. Fillimisht, në vitin 1999 u emërua Zëvendëskomandant i Zonës së Parë Mbrojtëse, ndërsa në qershor të vitit 2001 emërohet Komandant i kësaj zone. Reputacioni si ushtarak i dalluar dhe shumë i respektuar për kontributin e dhënë gjatë luftës ishte një faktor kyç, dhe shumë i rëndësishëm që e ndihmojë të punojë dhe të jetë i përkushtuar drejt krijimit të një ushtrie moderne dhe profesionale.

Me themelimin e Forcës së Sigurisë së Kosovës (FSK) në vitin 2009, Gjeneral Jashari u bë pjesë e Ministrisë së Forcës së Sigurisë së Kosovës duke u emëruar Inspektor Gjeneral i FSK-së. Ai kishte një rol tejet të rëndësishëm gjatë procesit të tranzicionit të FSK-së, ku siguronte që stafi i Ministrisë dhe FSK-së i zhvillonte këto procese në përpikëri dhe gjithmonë në përputhje me ligjet dhe rregulloret në fuqi.

Gjeneral Jashari në mars të vitit 2018 gradohet Gjeneralmajor, dhe pas transformimit të Ministrisë u riemërua Inspektor Gjeneral. Në nëntor të vitit 2021, Gjeneral Jashari emërohet Komandant i Forcës së Sigurisë së Kosovës.

Studimet ushtarake të Komandës dhe Shtabit të Përgjithshëm dhe Studimet e Sigurisë dhe Mbrojtjes i kreu në Akademinë e Mbrojtjes “Spiro Moisiu” në Shqipëri. Gjatë studimeve ushtarake ai publikoi punimin shkencor me temën “Formimi i UCK-së, krijimi i shtetit si rezultat i luftës”. Ndërsa studimet civile i kreu në Fakultetin Juridik në Universitetin e Prishtinës.

Jeta Personale
Gjeneral Bashkim Jashari është i martuar, baba i katër fëmijëve, një vajzë dhe tre djem.

Medaljet dhe Mirënjohjet

(2017) Medalja “Shërbim Vetëmohues” nga Komandanti i Forcës së Sigurisë së Kosovës

(2015) Medalja “Shërbim Vetëmohues” nga Komandanti i Forcës së Sigurisë së Kosovës

(2012) Medalja “Shërbim i Shquar” nga Ministri i Mbrojtjes

(2008) “Medalja Presidenciale e Meritave” nga Presidenti i Republikës së Kosovës

Trajnimet, kurset dhe seminaret

(2016) Pjesëmarrje në Simpoziumin Ndërkombëtar të Luftës Ajrore në Akademinë e Luftërave Ajrore.

(2015) Planifikim, Programim dhe Buxhetim për udhëheqësit e lartë – Instituti i Menaxhimit të Burimeve të Mbrojtjes.

(2010) Punim shkencor “Formimi i UCK-së, krijimi i shtetit si rezultat i luftës” – Akademia e Mbrojtjes “Spiro Moisiu”, Tiranë.

(2010) Kursi i Lartë për Siguri dhe Mbrojtje – Akademia e Mbrojtjes “Spiro Moisiu”, Tiranë.

(2007) Kursi i Komandës dhe Shtabit të Përgjithshëm – Akademia e Mbrojtjes “Spiro Moisiu”, Tiranë.

(2001) Lidership – Ministria e Punëve të Brendshme.

(1999) Siguria Civile – Francë.

Aktivitete të tjera

Noti, futbolli dhe ecje në natyrë (hiking), janë disa nga aktivitetet e tij të preferuara.

Gjuhët e huaja

Anglisht (nivel elementar).

 Shiko edhe 
 Jasharët
 Komandanti i Forcës të Sigurisë së Kosovës

 Referime 

Kategoria:Lindje 1977
Kategoria:Njerëz që jetojnë
Kategoria:Shqiptarë të Kosovës
Kategoria:Ushtarë të Ushtrisë Çlirimtare të Kosovës
Kategoria:Gjeneralë kosovarë
Kategoria:Komandantë të Forcave të Armatosura të Kosovës